作者:晁採
標題:子夜歌十八首
內容:儂既剪雲鬟，郎亦分絲發。覓向無人處，綰作同心結。夜夜不成寐，擁被啼終夕。郎不信儂時，但看枕上跡。何時得成匹，離恨不復牽。金針刺菡萏，夜夜得見蓮。相逢逐涼候，黃花忽複香。顰眉臘月露，愁殺未成霜。明窗弄玉指，指甲如水晶。剪之特寄郎，聊當攜手行。寄語閨中娘，顏色不常好。含笑對棘實，歡娛須是棗。良會終有時，勸郎莫得怒。薑櫱畏春蠶，要綿須辛苦。醉夢幸逢郎，無奈烏啞啞。中山如有酒，敢借千金價。信使無虛日，玉醞寄盈觥。一年一日雨，底事太多晴。繡房擬會郎，四窗日離離。手自施屏障，恐有女伴窺。相思百餘日，相見苦無期。褰裳摘藕花，要蓮敢恨池。金盆盥素手，焚香誦普門。來生何所願，與郎為一身。花池多芳水，玉杯挹贈郎。避人藏袖裡，濕卻素羅裳。感郎金針贈，欲報物俱輕。一雙連素縷，與郎聊定情。寒風響枯木，通夕不得臥。早起遣問郎，昨宵何以過。得郎日嗣音，令人不可睹。熊膽磨作墨，書來字字苦。輕巾手自製，顏色爛含桃。先懷儂袖裡，然後約郎腰。儂贈綠絲衣，郎遺玉鉤子。即欲系儂心，儂思著郎體。